b'\n_START_ARTICLE_\nWesselin\n_START_PARAGRAPH_\nWesselin (ka Wescelin) oli esimene Revala piiskop (1219/1220\xe2\x80\x931227)._NEWLINE_Taani kuningas Valdemar II m\xc3\xa4\xc3\xa4ras oma kaplani Wesselini Eestimaa  piiskopiks 1219. aastal, kui senine piiskop Theoderich oli Lindanise lahingus surma saanud. Valdemari konkurent Riia piiskop Albert nimetas samale ametipostile oma venna Hermanni, kes p\xc3\xbchitseti Eestimaa piiskopiks Magdeburgi peapiiskopi poolt. Wesselini kinnitas paavst 1220. aasta 19. m\xc3\xa4rtsil Revala piiskopiks (episcopus Revaliensi). Kuigi tema ametinimetust v\xc3\xb5ib t\xc3\xb5lkida ka Tallinna piiskopina, osutas see tiitel Enn Tarveli hinnangul sel ajal pigem Revala maakonnale. Kersti Markuse arvates m\xc3\xb5eldi selle all t\xc3\xb5en\xc3\xa4oliselt kogu P\xc3\xb5hja-Eestit. Wesselin oli ametis 1227. aastani.'